CELEX: 62020TN0695
Language: mt
Date: 2020-11-18 00:00:00
Title: Kawża T-695/20: Rikors ippreżentat fit-18 ta’ Novembru 2020 – OG vs BEI

1.2.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 35/53
            
         
      Rikors ippreżentat fit-18 ta’ Novembru 2020 – OG vs BEI
      (Kawża T-695/20)
      (2021/C 35/71)
      Lingwa tal-kawża: il-Franċiż
      
         Partijiet
      
      
         Rikorrenti: OG (rappreżentanti: L. Levi u M. Vandenbussche, avukati)
      
         Konvenut: Il-Bank Ewropew tal-Investiment
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tiddikjara r-rikors preżenti ammissibbli u fondat;
               
            konsegwentement,
      
                  —
               
               
                  tikkundanna lill-BEI għall-ħlas ta’ 16-il xahar salarju u ta’ 6 xhur bonus tat-tluq, jiġifieri s-somma ta’ EUR 317 668 fil-mument tat-talba għal kumpens inizjali tat-23 ta’ Ottubru 2019 – ammont li għandu jiġi aġġornat meta jsir il-ħlas;
               
            
                  —
               
               
                  tikkundanna lill-BEI għall-ħlas ta’ kumpens għad-dannu morali evalwat ex aequo et bono għal EUR 50 000;
               
            
                  —
               
               
                  sa fejn meħtieġ, tannulla d-deċiżjoni ta’ ċaħda tat-talba għal kumpens tad-9 ta’ Marzu u rċevuta fl-10 ta’ Marzu 2020;
               
            
                  —
               
               
                  sa fejn meħtieġ, tannulla d-deċiżjoni ta’ ċaħda impliċita tal-appell quddiem qorti superjuri li ngħatat fit-8 ta’ Awwissu 2020;
               
            
                  —
               
               
                  tordna, bħala miżura ta’ organizzazzjoni tal-proċedura, l-aċċess għar-rapport SSTL;
               
            
                  —
               
               
                  tikkundanna lill-konvenut għall-ispejjeż kollha.
               
            
         Motivi u argumenti prinċipali
      
      Insostenn tar-rikors tagħha intiż sabiex titqiegħed inkwistjoni r-responsabbiltà tal-Bank Ewropew tal-Investiment (BEI) minħabba sensiela ta’ avvenimenti li, ikkunsidrati individwalment jew kollettivament, jesponu aġir illeċitu tal-BEI li wassal għad-dannu tagħha u għall-marda tagħha, ir-rikorrenti tinvoka motiv wieħed, ibbażat fuq ksur tad-dmirijiet ta’ premura, ta’ amministrazzjoni tajba u ta’ trasparenza allegatament imwettaq mill-BEI u b’mod iktar ġenerali fuq il-ksur tad-dmir ġenerali ta’ prudenza u ta’ diliġenza li jaqa’ fuq kull persuna li timpjega.
      F’dan il-każ, ir-rikorrenti ssostni li kieku l-BEI kien japplika b’mod regolari miżuri effettivi ta’ sigurtà fil-binjiet tagħha ma kienx iseħħ is-suwiċidju traġiku ta’ staġista. Hija ssostni wkoll li kieku l-BEI kien assuma r-responsabbiltajiet tiegħu fir-rigward ta’ dan is-suwiċidju u kien żgura fir-rigward tal-aġenti tiegħu, b’mod partikolari dawk li bħar-rikorrenti ġew affettwati b’dan is-suwiċidju, l-obbligi tiegħu ta’ trasparenza u ta’ akkumpanjament, ta’ disponibbiltà u ta’ assistenza, ir-rikorrenti llum ma kinitx tkun aġent f’qagħda ta’ invalidità, ta’ tbatija u li l-karriera tagħha u r-rikonoxximent tal-merti tagħha ma jeżistux iżjed f’għajnejn il-persuna li timpjegaha li min-naħa tagħha hija tat servizz leali.
      Ir-rikorrenti ssostni li l-fatti juru wkoll li mhux talli l-BEI ma aġixxiex bħala persuna li timpjega responsabbli u protettriċi, iżda talli applika politika intiża li tiskredita u tiddisprezza lir-rikorrenti wara l-inċident tas-suwiċidju tal-istaġista tiegħu, sakemm ġarrbet eżawriment fiżiku u mentali. Wara 30 sena ta’ karriera eżemplari, ir-rikorrenti tqis li ġiet ittrattata bħala impjegat medjokri u diżonest.